
SEDIS 


| COMMENTARIUM OFFICIALE 


ACTA PII PP. X 


MOTU PROPRIO 


DE PIA UNIONE SANCTI PAULI APOSTOLI. 


Ex quo Pontificatum Maximum divinitus ingressi sumus, adverti- 
musque, catholici nominis quae essent tempora, numquam ad hane diem 
cessavimus id in primis agere, ut Clerus universe parem sanctissimo 
muneri se praestaret. Nam, quia ad omne vitae genus pertinet sacri 
ministerii virtus; neque abest a vero, salutem populi christiani in ma- 
nibus esse sacerdotum: idcirco, ad instaurandos publice privatim chri- 
stianos spiritus, nemo non videt caput esse, ut homines e sacro ordine 
officium suum ante alios studiose obeant, suumque digne teneant gra- 
dum dignitatis. Id certe perspectum habent quotquot Christi regnum 
subruere nituntur: quorum fere hoc unum opus est, frangere aut debi- 
litare vires Cleri catholici: hane enim esse quasi compendiariam viam 
ad id quo spectant, sibi facile persuadent. Cernere licet, quibus insidiis 
circumveniant administros sacrorum, ut vel a sancta disciplinae seve- 
ritate deducant ad profanos mores, vel ut, inflatos falsi nominis scientia, 
de custodia Fidei demoveant; aut quam violenter per criminationum 
contumelias eorum famam dehonestent, vel per iniquas spoliationes bono- 
rum tristem eis egestatem parent. -- Quum autem in universitatem 
Clericorum evigilare curae Nostrae debeant, tum praecipuam quamdam 
harum partem sibi vindicat Clerus Urbis Romae, quem aliis esse exemplo 
oportet. Huic Nos haud ita pridem ad refovenda identidem virtutum 
studia praesidium comparavimus, facta lege ut quisque sacerdotum tertio 
quoque anno in asceteria secederet: eidem nune alterum_ providen- 
tiae Nostrae dare documentum, Nobis in animo est. Quoniam enim in 
quovis genere coniunctae vires plus valent quam singulae, placet inte- 

riore quadam societate invicem devinciri Clericos, ut mutuis inter se 
et consiliis et exemplis et officiis adiuvantes, non modo fervorem spi- 
ritus custodiant, sed ceteris suis rationibus felicius prospiciant. Iam- 
vero, non parum commoditatis ad rem praebet urbanum illud Sodali- 
tium, cuius in exercitatione sacrorum munerum diu late patuit utilitas, 
nunc autem angustis sane finibus circumscribitur. Piam Unionem dici- 
mus Sancti Pauli Apostoli ; quae quidem sub finem saeculi duodevicesimi 
optimo sacerdotum aliquot consilio inita iis adiutandis, qui in valetudi- 
nariis aegrotarent, deinceps aucto sodalium numero, ad quem pientissimi 
accessere laici, multo latius diligentiam suam protulit, adeoque crevit, 
ut ex illa, tamquam ex arbore rami, multiplicia sacerdotalis industriae 
Opera exsisterent. Horum autem pleraque, ut fit, vetustate exoleverunt; 
tria siquidem omnino supersunt: unum quod est de adolescentibus Cle- 
ricis ad studia vel alendis vel excitandis, secundum statuta Pii VII, 
decessoris Nostri in Litteris apostolicis, quorum initium est « Ea quo 
aeternae mentis »; alterum quod ad magisterium pietatis pertinet exer- 
cendum per dies festos in pueris qui Fratrum a Scholis Christianis ludos 
frequentant; tertium, quo solemnes sacerdotum coetus quaestionibus de 
theologia morum explicandis indicuntur. — Itaque Sodalitium huius- 
modi ita Nobis videtur novandum, ut Societas evadat sacerdotum, inter 
se cohaerentium, pietatis, eruditionis, adiumenti causa. Et quoniam 
procul a curis periculisve domesticis maior est sacerdoti facultas recte 
sancteque vivendi, placet consociatos sensim ad vitae atque victus com- 
munitatem adduci: neque enim maturum videtur hance legem Societati 
in praesentia imponere, cum plerumque nimis est arduum omnia remo- 
vere, quae rem impediunt. Item huic Societati nolumus proprium aliquem 
assignari campum, in quo se exerceat. Nam, ubi romanae dioecesis anti- 
stiti satis magna inde praesto fuerit copia sacerdotum, qui bene a vir- 
tutibus et a doctrinis instructi, promptos sese exhibeant, quocumque 
vocentur, dare operam saluti animarum, iam hoc ipso omnibus ratio- 
nibus, quibus religiosa res in Urbe promovetur, commode erit consul- 
tum. Nos igitur, quod Clero Urbis Romae bene vertat. motu proprio et 
certa scientia, Piam Unionem Sancti Pauli Apostoli, ut est constituta, 
dissolventes, novam eodem titulo consociationem sacerdotum constitui- 
mus ad eas leges, quae infra scriptae sunt; cui novae Unioni bona et 
iura omnia, quae veteris fuerunt, damus, attribuimus. Praeterea ex tribus 
Operibus, quae ab Unione nunc dissoluta pendebant, illud, quod ad 
excolendos pietate alumnos Scholarum Christianarum pertinere diximus, 
exstinguimus, omnemque procurationem rei, cuius causa institutum est, 
Cardinali, Nostro in Urbe Vicario, relinquimus; duo reliqua Opera volu- 

mus permanere, ita tamen, ut non distincta a consociatione nova, sed 
ipsi coagmentata consistant. Denique Sodalitatem sacerdotum ab Asce- 
terio Nocturno, cui sodalitati decessor Noster Leo XII Litteris aposto- 
licis « Amplissima », anno Mpcccxxvi datis, templum Mariae Paciferae com- 
misit, Unioni Paullianae adiungimus in unum corpus: eidemque Unioni 
usum privum eius templi aediumque continentium tribuimus, salvis 
tamen iuribus Presbyteri Cardinalis, qui eum Titulum obtinet, obti- 
nebit. 


NOVA LEGUM STATUTA 
PIAE UNIONI SANCTI PAULI APOSTOLI 
CONSTITUENDAE GUBERNANDAE. 


Caput I. 


DE NATURA PIAE UNIONIS. 


§ J. Quae Pia Unio Sancti Pauli Apostoli dicitur, consociatio est 
sacerdotum sub patrocinio Doctoris Gentium Romae anno mpccxcvii 
instituta, cui nova hic constitutio, Apostolica auctoritate, datur. 

§ II. Unionis huius quadruplex est finis: ut conservet et foveat in 
consociatis sacerdotalem spiritum,non modo quod ad fructum singulo- 
rum, sed etiam quod ad bonum christiani populi quaerendum attinet; 
ut promoveat in Clero studia doctrinae, praesertim sacrae; ut rem ipsam 
oeconomicam consociatorum curet, idque per instituta eiusmodi, quae, 
salva Cleri dignitate, ex usu fore videantur; ut legitimam Cleri defen- 
sionem paret, utcumque, vel singulorum vel totius ordinis causa, 
opus erit. 


Carct II. 


QUIBUS MODIS MULTIPLEX UNIONIS FINIS ASSEQUENDUS. 


§ I. Spiritus sacerdotalis alendi gratia, consociati crebro statis die- 
bus concionem inter se habebunt de officiis clericorum; iidem singulis 
mensibus et quotannis in asceterium secedent; nihil denique missum 
facient, quod ad rem conducat. 

§ II. Eruditionis promovendae causa, Unionis Paullianae erit coetus 
tum de re morali, tum de re liturgica indicere; bibliothecam parare 
sociis, exedramque diariis libellisque lectitandis; item magisteria insti- 
tuere de theologia pastorali, deque ceteris rebus, quae ad sacra munia 
rite obeunda pertinent; ad haec, propositis praemiis constitutisque stu- 

diorum subsidiis, clericos sacerdotesve urbanos vocare in doctrinae cer- 
tamina, unde qui superiores discesserint, ad attingendos in quibuslibet 
disciplinis academicos gradus satis habeant facultatis. 

§ IIl. Quod ad causam oeconomicam attinet, duae apud Piam 
Unionem erunt arcae communes: altera ad subveniendum sociis aegro- 
tantibus, altera ad pecuniam mutuam suppeditandam; utrique autem 
propria lex dabitur. Praeterea quidquid in hoc genere convenire videatur, 
experiri licebit. 

§ IV. Denique Piae Unioni aderit advocatorum laicorum decuria, 
qui et sociorum consultationibus de iure respondeant, et Clerum, quo- 
ties iniuriis affici contigerit, quod saepius per publica scripta usuvenit, 
in iudicio defendant. 


Captt III. 
DE COOPTATIONE DEQUE OFFICIIS SOCIORUM. 


§ I. Sacerdotes tantum saeculares, qui e dioecesi romana sint aut 
in Urbe Roma domicilium habeant cooptari in Unionem Paullianam 
licebit. 

§ II. Qui cooptari vult, id litteris a Moderatore Unionis Primario 
petat, quibus litteris adscriptum sit, per Vicarianam Curiam nihil obstare 
quominus petitioni satisfiat. 

§ III. De petitione facta Moderator Primarius ad Consilium Unioni 
dirigendae referet, cuius Consilii est de sociorum admissione decernere. 

§ IV. Socii, pro sua quisque facultate, operam ad ea conferent, quae 
Unioni proposita sunt. 

§ V. Socii singuli singulis mensibus libellam unam italicam in com- 
mune solvent. 

§ VI. Socii sint omnes unius eiusdemque ordinis. Si qui tamen 
aut opibus aut opera insignem aliquam utilitatem Unioni praebuerit, in 
generali sociorum coetu, ex rogatione summi Consilii, titulum ei socii 
benemeriti decernere, ius esto. 


Caput IV. 
DE RATIONE UNIONIS GUBERNANDAE. 


§ I. Patrocinium Unionis Cardinalis, vice sacra antistes Urbis, gerit, 
cuius in Unionem ipsam et in omnia Unionis Opera plenum ius et pote- 


stas est. 
§ Il. Cardinalis patronus Antistiti, ipsius in Urbe vices gerenti, 
patronatus partes delegare potest. 

§ IlI. Moderator Primarius qui dicitur, Unioni praesidet. Modera- 
tori Primario ministri consiliorum octo, scriba et arcarius assident, ex 
quibus Consilium Unioni dirigendae constat. 

§ IV. Maximus natu e Consiliariis Moderatoris Primarii absentis 
muneri vicarius succedit. 

§ V. Quoniam, pro quatuor Piae Unionis finibus, totidem pro- 
vinciae curam Consilii postulant, Consiliarii bini singulis provinciis 
curandis praesunt. Hi autem in suo quique munere si quid bonum factu 
existimarint, non ipsi quidquam constituent, sed omnia Consilio deli- 
beranda permittent. 

§ VI. Moderator Primarius et ministri consiliorum tertio quoque 
anno in generali sociorum coetu crean ur. 

§ VII. Continuare cuipiam munus in triennium alterum, ius est: 
ultra, non est, nisi Cardinalis Patroni ratihabitio accedat. 

§ VIII. Si, triennio vertente, locus Moderatoris Primarii vacaverit, 
socii, in generali coetu, alium sufficient, qui eum locum usque ad 
triennii exitum obtineat. Eadem conditio est suffectorum in aliis mune- 
ribus: verumtamen in his sufficiendi potestas Consilio Unionis diri- 
genti esto. 

§ IX. Consilium singulis mensibus minimum semel habeatur. Nu- 
merus autem consultantium legitimus erit, si una cum Moderatore Pri- 
mario aut eo qui Moderatoris personam gerat, Consiliarii minimum 
quatuor adsint. 

§ X. Consiliariorum suffragia deliberandi vim habent. Consulta vero 
non valebunt, nisi suffragiis dimidio praesentium pluribus probata sint. 


Caput V. 
DE GENERALI SOCIORUM COETU. 


§ I. Quotannis in mense Januario coram Cardinali Patrono aut An- 
tistite, eius vices gerente, omnes, quotquot Piae Unioni adscripti sunt, 
in unum convenient. Hic primum series rerum anno superiore gesta- 
rum explicanda est, atque in oculis omnium status rei oeconomicae 
exponendus. Tum duo Syndici deligendi, qui rationes excutiant, ratas- 
que habeant. Denique quas res Consilium in disputationem deduxerit, 
de iis agendum. 

§ II. Generalis coetus extra ordinem toties habeatur, quoties Mo- 
derator Primarius cum Consilio habendum censuerit, aut sociorum pars 
minimum quinta postulaverit. 

§ III. Generali coetui Moderator Primarius, aut qui eius locum 


443 Acta Apostolicae Sedis. - Commentarium Officiale. 


teneat, praesidebit. Qui autem Consilii scriba est, ipse ab actis coetus 
generalis sit. 

§ IV. Generali coetui sua non est auctoritas, nisi decima minimum 
pars sociorum adsit. Quod vero plurimis praesentium suffragiis proba- 
tum sit, id dumtaxat vim legitimi decreti habeat. 

§ V. Generalis coetus, convocatus iterum, legitimi coetus auctori- 
tatem habebit, quantuluscumque praesentium numerus fuerit. 

§ VI. In generali coetu personam socii gerere socio licet nemini; 
nec per procuratorem aut per litteras suffragium ferre. 

§ VII. Sociorum cuique licet, quae sibi videantur in generali coetu 
ordinario deliberanda, ea Moderatori Primario proponere. Verum pro- 
positio eiusmodi, ut mature in Consilio excuti possit, ne fiat, nisi mense 
antequam Consilium cogatur. 

§ VIII. Si quid in legibus Piae Unionis novandum est, non minus 
quinta parte sociorum adesse, et praesentium duae tertiae partes eidem 
sententiae suffragari debent. Quod si coetus semel et iterum habitus 
sit, non legitimo aut praesentium aut suffragiorum numero, tertium 
convocetur: tum demum nulla ratio habeatur, quot adsint; sufficiet ut, 
qui aderunt, maximam partem in idem placitum consentiant. 

§ IX. Nulla legum socialium derogatio aut novatio deducatur in 
usum, nisi eam Cardinalis Patronus ratam habuerit. 

§ X. Quidquid in generali coetu statutum est, id Moderator Pri- 
marius aut qui eius partes gerit, impedire potest, ne adducatur ad effe- 
ctum, antequam ipse Cardinalem Patronum de re certiorem fecerit. 


Caput VI. 
DE SEDE PIAE UNIONIS. 


§ I. Ad Mariae Paciferae in aedibusque continentibus sedes Piae 


Unionis esto. 

§ II. Quotannis vm Cal. Febr. in eo templo sacra solemnia Paulo 
Apostolo designato socii omnes celebrabunt. 

§ III. Sacerdotes consociati, pro sua quisque facultate, sacra eius 
templi procurent; maximeque ad Poenitentiae tribunal et e suggesto ope- 
ram saluti animarum dare studeant. 

§ IV. Duodeni a Pia Unione sacerdotes a summo Consilio deli- 
gantur, qui in eo templo omnem divini cultus administrationem habeant: 
eamque secundum certa praescripta exerceant. 


Atque haec omnia et singula, uti supra decreta sunt, ita firma, 
stabilia, rata in perpetuum esse volumus; non obstantibus Constitutio- 

nibus et sanctionibus Apostolicis. - nominatim Litteris Pii VII « Ea quo 
aeternae mentis », quod attinet ad statuta dumtaxat Operis, de quo ibi 
agitur ; et Litteris Leonis XII « Amplissima » - aliisque contrariis qui- 
buslibet. 

Datum Romae apud S. Petrum, die xxvi Maii mcmx, in solemnibus 
Corporis Christi, Pontificatus Nostri anno septimo. 


PIUS PP. X. 


II. 
MOTU PROPRIO 


DE INDULGENTIA “ PORTIUNCULAE ” 
SEPTIMO AB INSTITUTO FRATRUM MINORUM ORDINE SAECULO EXPIRANTE. 


Sacris solemniis ob septem ab instituto amplissimo Fratrum Mi- 
norum Ordine revoluta saecula iam ad finem feliciter vertentibus, ut 
tam fausti eventus iugis memoria perseveret ac fructus, piis fidelium 
votis pro faciliori PorTruNcULAE, quam vocant, JNDULGENTIAE consecu- 
tione ex animo obsecundantes, quae sequuntur, motu proprio atque ex 
certa scientia, suprema Nostra apostolica auctoritate statuimus ac decer- 
nimus : 

Firmis, scilicet, de memorata Indulgentia antea quomodocumque 
factis, quae nondum expiraverint, concessionibus, facultatem facimus 
omnibus et singulis locorum Ordinariis unam aut plures, pro rei oppor- 
tunitate, in quovis propriae ditionis loco ecclesias aut publica vel semi- 
publica oratoria designandi, ubi fideles, rite confessi et Sacra Synapsi 
refecti ac devote iuxta Nostram intentionem orantes, a vesperis diei 
primae ad solis occasum diei secundae mensis Augusti anni currentis, 
toties quoties ea visitaverint, haud secus ac si aliquam Ordinis Minorum 
ecclesiam visitassent, Indulgentiam Plenariam, animabus etiam quas 
purgatorius ignis emundat, applicabilem, lucrari possint ac valeant. 

Hane vero eamdem Indulgentiam, iisdem sub conditionibus eadem- 
que ratione lucrifieri posse concedimus a fidelibus utriusque sexus com- 
munem vitam agentibus qui propriam ecclesiam vel, si careant, pro- 
prium domesticum oratorium, ubi Sstha Eucharistia asservatur, ut supra, 
visitaverint. 

Ne cui demum, praestantissimo hoc spirituali beneficio, ob pecu- 
liaria fortassis rerum adiuncta, fruendi copia desit, benigne indulge- 

mus iisdem locorum Ordinariis ut ad supradictam Indulgentiam lucran- 
dam statuere possint tam pro in saeculo quam pro piis in communitatibus 
viventibus fidelibus loco diei secundae Augusti, Dominicam proxime inse- 
quentem, a vesperis Sabbati ad solis occasum ipsius Dominicae, hac 
tamen sub lege ut nequeat quis eadem concessione bis frui. 

Optamus autem vehementer ac summopere commendamus ut in 
ecclesiis oratoriisve, ut supra, designatis, die ad Indulgentiam lucran- 
dam statuta speciales publicae ad Deum supplicationes pro Summo 
Pontifice, Ministris Sanctuarii universaque militanti Ecclesia peragan- 
tur; eaeque, praemissa invocatione Seraphici Patriarchae ac Litaniis 
Sanctorum, Benedictione Eucharistica absolvantur. 

Ita volumus, decernimfs, sancimus, mandantes, ad quos spectat 
ut ad fidelium notitiam haec omnia tempestive deducenda curent. Prae- 
sentibus hoc anno et occasione tantum valituris. Contrariis quibus- 
cumque, etiam speciali mentione dignis, non obstantibus. 

Datum Romae apud S. Petrum, die 1x lunii mcmx, Pontificatus 
Nostri anno septimo. 


PIUS PP. X. 


LITTERAE APOSTOLICAE 


SOCIETAS B. M. V. AUXILII CHRISTIANORUM ET REGINAE PACIS LOCI “ BEAU- 
CHENE” IN DIOECESI SAGIENSI (SEEZ) ERIGITUR IN ARCHICONFRATER- 
NITATEM. 


PIUS PP. X. 


Ad perpetuam rei memoriam. — Romanorum Pontificum Decesso- 
rum Nostrorum vestigiis insistentes, pia fidelium sodalitia, quae ad 
frugiferos fines, humanaeque societati maxime opportunos intendant, 
singularibus titulis privilegiisque, libenti quidem gratoque animo deco- 
rare satagimus; ut uberiora favente Deo incrementa suscipere, et pro- 
posita bona facilius consequi valeant. Hoc ducti consilio, piis votis 
obsecundandum censuimus rectoris Ecclesiae oppidi vulgo Beauchéne, in 
dioecesi Sagiensi, qui provehendae pacis studio inflammatus, supplici 
prece Nos adiit, ut peculiari Pontificiae voluntatis significatione colho- 
nestare dignaremur sodalitatem in praefata Ecclesia canonice existen- 

tem, sub nomine et in honorem B. M. Virginis, Auxilii Christianorum 
et Reginae Pacis, hunc potissimum ad finem institutam, ut ab ipsius 
sociis maxima devotione Deipara Virgo recolatur, quae dum mundo Dei 
Filium Unigenitum pareret, angelos audivit cantantes canticum pacis. 
Nihil equidem Nobis antiquius est, quam ut optima haec ac desidera- 
tissima pax hominibus bonae voluntatis de coelo promissa, omnibus 
gentibus et christiano in primis populo concedatur, et per gratiarum 
sequestrae Virginis intercessionem, tum in familiis tum in nationibus 
tum denique in universo terrarum orbe constans atque alma iugiter 
renideat. Quare sodalitatem in Ecclesia oppidi Beauchéne, dioecesis Sa- 
giensis sub invocatione Virginis, Auxilii Christianorum et Reginae Pacis, 
canonice conditam, et iam longe lateque propagatam, per praesentes, 
Apostolica Nostra auctoritate, in Archisodalitatem perpetuum in modum 
erigimus, instituimus, omnibusque privilegiis augemus quibus Archiso- 
dalitates de more ornantur. Confraternitatis autem sic per Nos in Archi- 
sodalitium erectae, moderatori atque officialibus praesentibus et futuris, 
similiter, apostolica auctoritate per praesentes ac perpetuo largimur, ut 
ipsi societates eiusdem tituli atque instituti, in Gallia universa canonice 
existentes, sibi aggregare licite queant, servatis Apostolicis Constitutio- 
nibus desuper editis, atque illa potissimum Clementis PP. VIII re. me. 
Nostri Praedecessoris; ipsisque societatibus, eadem auctoritate, com- 
municare, valeant indulgentias omnes et spirituales gratias, super 
enunciato archisodalitio a Sede Apostolica concessas, quae tamen aliis 
queant communicari. Decernentes praesentes litteras firmas, validas 
et efficaces existere et fore, suosque plenarios et integros effectus sor- 
tiri et obtinere, illisque ad quos spectat et spectare poterit in omni- 
bus et per omnia plenissime suffragari, sicque in praemissis per quos- 
cumque iudices ordinarios et delegatos iudicari et definiri debere, atque 
irritum et inane, si secus super his a quoquam, quavis auctoritate, 
scienter vel ignoranter contigerit attentari. Non obstantibus Nostra et 
Cancellariae Apostolicae regula de iure quaesito non tollendo, aliis Con- 
stitutionibus et ordinationibus apostolicis ceterisque, speciali licet atque 
individua mentione et derogatione dignis, in contrarium facientibus qui- 
buscumque. 

Datum Romae apud S. Petrum, sub annulo Piscatoris, die xx Apri- 
lis memx, Pontificatus Nostri anno septimo. 


R. Carp. MeRRY DEL VAL, 
. KS. a Secretis Status. 

EPISTOLAE. 
I. 


AD R. P. D. SEPTIMIOM CARACCIOLO DI TORCHIAROLO, EPISCOPUM ALIPHA- 
NUM, SACERDOTII SUI ANNIVERSARIUM VIGESIMUM QUINTUM CELEBRAN- 
TEM, GRATULANDI CAUSA. 


Litteras istinc accepimus communis laetitiae nuncias. Allatum enim 
est Nobis natalem appetere sacerdotii tui vigesimum quintum: qui vero 
id Nobis perscripserunt, delecti sive e clericis sive e laicis tuae dioe- 
cesis viri, qui simul colere ad ea decernenda honoris signa quibus, 
pridie Kal. Junias, popularis gestiet animus solemnia huiusmodi cele- 
brare, in partem Nos etiam vocarunt domestici gaudii, ut societate Nostra 
gratior optata dies et tibi et illis effulgeat. Annuimus libenter: et hasce 
litteras testes esse volumus ipsis quidem paternae Nostrae benevolen- 
tiae, tibi vero, Venerabilis Frater, etiam votorum quibus Deum, quem 
tu olim, sacris vix initiandus, obtestabaris « partem haereditatis tuae et 
calicis tui » adprecamur enixe ut te, sacerdotio ornatum et auctum pon- 
tificatu, certantem bonum fidei certamen « custodiat in via » donec 
olim frugifero tandem functum episcopatu « introducat in locum quem 
paravit » restituturus scilicet haereditatem tuam tibi. 

Optatis Nostris annuat Deus, omnium auctor bonorum: annuat. et 
caelitum Regina, ipsius ac omnium nostrum dulcissima mater, cui qui- 
dem dicati mensis extrema gaudii, gaudia cumulabunt mox recolendae 
sacerdotii tui memoriae. 

Gratia Domini Nostri Iesu Christi tecum sit, Venerabilis Frater, et 
cum omnibus tibi concreditis fidelibus, quibus singulis, tibique in pri- 
mis, amantissime benedicimus. 

Datum Romae apud S. Petrum, die xx Maii mcmx, Pontificatus 
Nostri anno septimo. 

PIUS PP. X. 


II. 
AD R. P. D. IOSEPHUM DERNAZ, LAUSANENSIUM ET GENEVENSIUM EPISCOPUM., 
SEXAGESIMUM SACERDOTII SUI ANNIVERSARIUM EXPLENTEM, GRATULA- 
TIONIS ERGO. 


Optimum sane consilium iniisti cum, appetente sacerdotii tui na- 
tali sexagesimo, immortales constituisti Deo habendas gratias, cuius 
praesentissima ope, tuae id solatii affulget senectuti. Sed et opportune, 

praeteritum cogitatione respiciens spatium, ac memoria repetens fre- 
quentia eaque insignia quae, tam diuturno sacerdotio, Deo auctore, in 
te parta sunt munera ac beneficia, sentiens plane quantum, horum 
causa, divinae debeas benignitati, gregis tui pietatem implorasti, ut, 
multiplicatis ad Deum obsecrationibus, gratam in Eum voluntatem et 
facilius excites et efficacius expromas. Quin etiam Ipsi Nos qui, tuae 
testes pastoralis navitatis, in te amando ornandoque cedimus nemini, 
tibi, Venerabilis Frater, volumus esse et obsecrandi Deum adiutores et 
bene ominandi auctores primi. Uberem porro caelestium gratiarum tibi 
copiam adprecamur, acti pro Ecclesia laboris praemium atque agendi 
stimulum: earum vero auspicem, Apostolicam benedictionem tibi tuae- 
que dioecesis Clero populoque peramanter impertimur. 

Datum Romae apud S. Petrum, die xxi Maii mcemx, Pontificatus 
Nostri anno septimo. 


PIUS PP. X. 


S. CONGREGATIO DE SACRAMENTIS 


GOANA ET ALIARUM. 


DUBII CIRCA DECRETUM DE SPONSALIBUS ET MATRIMONIO. 


Vi legum inter Apostolicam Sedem et Regem fidelissimum Lusitaniae 
concordatarum, circa exercitium iuris regii patronatus in nonnullis dioece- 
sibus Indiarum Orientalium, sancitum fuit ut quoad plures fideles iurisdi- 
ctio quorundam Ordinariorum ea in regione sit personalis, non solum 
quia praefatis Ordinariis data est iurisdictio exclusiva et exempta in certa 
loca extra territorium continuum propriae dioecesis et intra territorium 
alterius dioecesis sita, sed etiam quia ob factam mutationem domicilii 
ab una dioecesi in aliam, iurisdictio sui cuiusque Ordinarii in subdi- 
tum migrantem non amittitur. Et quod attinet etiam ad matrimonia 
ineunda, in comitiis S. C. de Prop. Fide una cum S. Congregatione Ec- 
clesiasticis negotiis extraordinariis praeposita, die 11 septembris 1887, 
ad dubium VI: « Utrum quoad parochialia, baptismos, matrimonia, com- 
munionem Paschalem, Extremam Unctionem et S. Viaticum exemptis 


.(in Archidioecesi Bombayensi) liberum sit, si velint, recurrere ad Ordi- 
narium loci vel sacerdotes eius, omissa quaestione de exemptione renun 


tianda », responsum fuit: « Negative »; et haec atque aliae eiusmodi deci- 
siones deinde ad omnes dioeceses duplicis iurisdictionis extensae fuerunt. 

At memorata circa parochialia personalis et exclusiva iurisdictio iis 
in dioecesibus impediri videtur, quoad matrimonia, ex edito Decreto Ne 
temere, De sponsalibus et matrimonio, iuxta quod iurisdictio Ordinario- 
rum et parochorum, circa adsistentiam matrimoniis praestandam, facta 
est omnino territorialis. 

Re quidem vera quoad parochos qui in territorio aliis parochis assi- 
gnato subditos sibi habent, decisum est etiam a S. C. Conc. in Romana 
et aliarum, Dubiorum circa decretum de sponsalibus et matrimonio, die 
i* Februarii 1908, eos valide matrimoniis subditorum adsistere; nam 
proposito dubio IX: « Ubinam et quomodo parochus, qui in territorio 
aliis parochis assignato nonnullas personas vel familias sibi subditas 
habet, matrimoniis adsistere valeat », responsum fuit: « Affirmative, 
quoad suos subditos tantum, ubique in dicto territorio, facto verbo cum 
Sanctissimo ». Sed haec resolutio, quoad tum valicitatem cum liceitatem, 
iuribus parochorum territorialium officere non vicetur; qui ideo, iuxta 
cit. decretum Ve temere, valide semper in propria paroecia, et licite 
quoque, praehabita menstrua alterutrius contrahentis commoratione , 
matrimoniis fidelium etiam exemptorum adsistere videntur. 

Quapropter cum quaestio de praefata duplici iurisdictione in Indiis 
Orientalibus, quod spectat ad novas dispositiones decreti Ne temere, 
orta fuerit inter Archiepiscopum Bombayensem et Episcopum Damanen- 
sem, in generali conventu S. C. Cone. habito die 27 Iulii 1908 in Ro- 
mana et aliarum, propositum est dubium VIII: « Utrum subditi dioe- 
cesis Damanensis, in dioecesi tamen Bombayensi commorantes, et e 
converso subditi dioecesis Bombayensis degentes in dioecesi Dama- 
nensi, ut validum et licitum ineant matrimonium, teneantur se sistere 
dumtaxat coram parocho personali, vel possint etiam coram parocho 
territorii »; cui dubio EE. PP. responderunt: Dilata. 

Verum tum hodiernus Archiepiscopus Goanus, Patriarcha omnium 
Indiarum Orientalium honoris causa, nomine etiam Ordinariorum Pro- 
vinciae Ecclesiasticae Goanae, tum, ex altera parte, praefatus Archie- 
piscopus Bombayensis ab H. S. C. iteratis precibus petiverunt ut quae- 
stio dirimeretur; et Goanus Archiepiscopus notitias quoque locorum et 
personarum exposuit, pro quibus duplex iurisdictio viget: ideoque, ut mens 
erat S. Congregationis Concilii, quaestio quoad omnes eius generis dioe- 
ceses in Indiis Orientalibus suscepta est definienda. 

Ad quam rem in plenario conventu huius S. C. de disciplina Sa- 
cramentorum, habito die 27 mensis Maii 1910 sequens dubium solvendum 
propositum fuit: 

Utrum degentes in locis Indiarum Orientalium in quibus viget duplex 

iurisdictio, ut validum et licitum ineant matrimonium, teneantur se sistere 
dumtaxat coram parocho personali, vel possint etiam coram parocho ter- 
ritorii. 

Et Emi ac Rmi Patres, re mature perpensa, proposito dubio respon- 
dendum censuerunt: 

Attentis peculiaribus circumstantiis in casu concurrentibus, affir- 
mative ad 1.2" partem, negative ad 2.4, facto verbo cum SSmo. 

Facta autem SSmo relatione de omnibus a R. P. D. Secretario eiusdem 
S. C.. in audientia diei 29 Maii 1910, Sanctitas Sua Emorum Patrum 
decisionem approbare et confirmare dignata est. 

Datum ex aedibus S. C. de disciplina Sacramentorum, die 2 mensis 
Iunii anno 1910. 


L. 


D. Carp. Ferrata, Praefectus. 


Ph. Giustini, Secretarius. 


S. CONGREGATIO DE RELIGIOSIS 


DUBIA CIRCA INTERPRETATIONEM DECLARATIONUM 
diei 7 Septembris 1909. 

Cum nonnulla dubia exorta fuerint circa rectam interpretationem 
Declarationum huius Sacrae Congregationis de Religiosis, d. d. 7 Septem- 
bris 1909, quoad articulum VJ, Decreti Auctis admodum, eorum solutio 
ab hac eadem Sacra Congregatione expostulata fuit, nimirum: 

1. Utrum praedictae Declarationes respiciant tantum Domus Re- 
ligiosas studiorum solius Italiae, an etiam, eas ubique terrarum con- 
stitutas 

2. Utrum eisdem Declarationibus sese conformare debeant eae tan- 
tum Congregationes Religiosae, in quibus emittuntur vota, an etiam illae, 
quibus alumni ligantur simplici promissione perseverantiae, ut apud 
Eudistas. 

3. Utrum, contracto vacationum tempore, et pressius aucto stu- 
diorum conatu, totus Theologiae cursus tribus tantum annis comprehendi 
possit; an potius per quatuor integros annos academicos, scilicet per 
quadraginta quinque menses integros, computatis vacationibus trium 
priorum annorum, semper protrahi debeat. 

Et Sacra eadem Congregatio, re mature perpensa, respondendum 
censuit, prouti respondet: 

Ad 1. Negative ad primam partem; Affirmative ad secundam. 
Ad 2. Negative ad primam partem; Affirmative ad secundam. 
Ad 3. Negative ad primam partem; Affirmative ad secundam. 
Contrariis quibuscumque non obstantibus. Romae, die 31 Maii 1910. 


Fr. I. C. Carp. Vives, Praefectus. 
L. 4 S. F. Cherubini, Subsecretarius. 


SACRA ROMANA ROTA 


SEGUSINA (Susa). 


IURIS CANENDI MISSAS ADVENTICIAS. 


Pio PP. X feliciter regnante, Pontificatus Dominationis suae anno 
septimo, die 5 Martii 1910, RR. PP. DD. Ioannes Prior, Ponens, Aloisius 
Sincero et Fridericus Cattani, Auditores de Turno, in causa Segusina, 
luris canendi missas adventicias, inter Petrum Viglione rectorem Eccle- 
siae a suffragio appellantem, repraesentatum per legitimum procuratorem 
Vincentium Sacconi advocatum et Antonium Tonda Praepositum Ecclesiae 
Cathedralis appellatum, repraesentatum per legitimum procuratorem sacer- 
dotem Antonium Lombardi advocatum, sequentem definitivam tulerunt 
sententiam. 

Funera in civitate Segusina celebrari olim consueverunt in Ecclesia 
Gratiarum, Cathedralis Ecclesiae adiutrice, quae veteri urbis coemeterio 
adiacebat. Quum vero, anno 1890, auctore Municipio, procul ab urbe 
translatum fuisset coemeterium, aliam oportuit destinari ecclesiam, ubi 
Praepositus Ecclesiae Cathedralis, qui et munere parochi fungitur in 
eadem ecclesia, funera commodius persolvere posset. Ad hunc finem 
delecta fuit Ecclesia Sancti Caroli, cui tamen nonnisi paucos annos 
haec servitus imposita manebat, cum Municipio praesertim haud idonea 
sit visa. 

Cum insisteret ex una parte auctoritas municipalis ut missae fune- 
bres, adstante corpore, in Ecclesia Cathedrali celebrarentur, ex alia vero 
obstaret eiusdem Ecclesiae Capitulum, statuit Episcopus Rosaz ut, stipe 
fidelium collata, nova erigeretur Ecclesia a Suffragio, cuius finis in 
litteris eo tempore exaratis sic describitur: « Mentre servira alle funzioni 
« funebri di questa citta, sara ad un tempo come un santuario alla 
« Madonna del Suffragio ». 

Huic Ecclesiae feliciter erectae praefectus fuit Rev. D. Petrus 
Viglione, qui illam usque ad hodiernum diem administravit. Per quin- 
que circiter annos, vivente Episcopo Rosaz, non est ausus missas 
cantare adventicias, de quibus in praesenti quaestione agitur. Idem 
Episcopus, enim, decreto anni 1885 declaraverat, vigere Segusii con- 
suetudinem, qua prohibebatur rectores ecclesiarum non-parochialium 
huiusmodi missas cantare irrequisito parocho. Contra hoc decretum 
rectores praedicti recursum habuerunt ad Sacram Congregationem Con- 
cilii, quae respondit, die 29 Maii 1886: « Dilata et coadiuventur probatio- 
nes quoad praescriptionem ». Quo habito responso, Praepositus Peynetti 
haud ulterius prosecutus est litem. 

Mortuo Episcopo Rosaz, Rev. D. Viglione petenti ut sibi missas 
praefatas inconsulto parocho canere liceret, annuit Episcopus hodiernus, 
qui simul eumdem admonuit de querelis, quas verisimiliter Praepositus 
moturus esset. Reapse instituit ipse actionem in Curia Segusina, quae 
sententia die 20 lulii an. 1901 prolata ius missas dictas canendi sacer- 
doti Viglione, Ecclesiae a Suffragio rectori, adiudicavit. Appellatione 
interposita ad Sacram Congregationem Concilii, causa delata fuit ad 
Sacram Romanam Rotam, quae proposito dubio: - An constet de iure 
sacerdoti Viglione, rectoris Ecclesiae a Suffragio, canendi Missas adven- 
ticias, etiam funeraticias, absque parochi licentia in casu? - die 6 Apri- 
lis 1909 negative respondit. Cum haec sententia rotalis non fuerit con- 
firmatoria alterius sententiae in eadem causa editae, sacerdos Viglione, 
iure suo utens, ad normam can. 33, n. 2 Legis Propriae S. R. Rotae 
ad proxime sequentem turnum rotalem appellavit, et quaestio hodie 
dirimenda proponitur sub dubii formula: 

« An confirmanda vel infirmanda sit sententia rotalis in casu ? » 

In sententia prioris instantiae tria praecipue fundamentum praebent 
solutionis in Praepositi favorem editae : 

1.° Conditio iuridica Ecclesiae Cathedralis, qua refundebatur in sa- 
cerdotem Viglione onus probandi; 

2.° specialis dependentia Ecclesiae a Suffragio ab Ecclesia Cathe- 
drali ; 

3.° praesumptio de existentia consuetudinis in favorem parochi 
Ecclesiae Cathedralis. 

Sacerdos Viglione contenderat sibi iuris regulam assistere, quia 
Decretum Urbis et Orbis diei 10 Decembris 1703 sibi uti rectori eccle- 
siae non-parochialis ius canendi missas adventicias indubie tribuit, ac 
proinde conclusit onus probandi contrarium spectare ad adversarium. 

Priores iudices, vero ius commune Praeposito assistere declararunt. 

« Nam Ecclesia cathedralis, aiebant, prae aliis ecclesiis etiam parochialibus, 
sibi vindicat quamdam potiorem auctoritatem, et quasi dominium in 
« ecclesias inferiores, quod deducunt doctores ex cap. 2 de cappellis 
« monach., cuius summarium statuit: - “ Si Ecclesia non cathedralis vin- 


a 


dicat sibi ius in alia ecclesia, obtinebit solum quoad ea, quae pro- 
bavit sibi deberi praescriptione aut alio legitimo modo ”. Item ex capite 
« finali de off. Archidiaconi. Equidem universae aliae ecclesiae dioecesis 
« in Cathedrali recognoscere et revereri debent veluti suam matricem- 
suum caput: unde id iuris tantum adversus Cathedralem sibi repetere 
« valent, quae legitimo titulo acquisivisse demonstrant; quare veluti 
iure non decrescendi, cathedrali competunt iura alteri ecclesiae certe 
« non acquisita ». 

Et inferius, post recitatas aliquorum doctorum sententias et deci- 
siones rotales, in quibus affirmatur principium, quod Ecclesia Cathedra- 
lis fundatam habet intentionem super subiectione aliarum dioecesis eccle- 
siarum, haec de privilegiata Ecclesia Cathedralis conditione subdunt: - 

«.... haee enim praerogativa competit Ecclesiae Cathedrali, non qua- 
« tenus est ecclesia quaedam parochialis, habens sua iura et suos fines, 
« non secus ac aliae parochiae, sed quia est ecclesia Episcopi et veluti 
« parochia totius dioecesis et aliarum ecclesiarum matrix et caput ». 

«In praesenti actione autem effectus huius praerogativae est ut 
« Praepositus Ecclesiae Cathedralis relevetur ab onere probandi ut con- 
« siderat Schmalzgrueber in tit. de cap. monach. n. 17, aiens, quod Ecclesia 
« Cathedralis, - fundatam habet intentionem super subiectione ecclesiarum 
« infra fines dioecesis suae sitarum », et proinde relevatur ab onere pro- 
bandi et istud reiicit in adversarium. 

De speciali dependentia Ecclesiae a Suffragio haec inter alia habet 
sententia iam data: 

eo ex sua origine, effecta est coadiutorialis et auxiliaris Ecclesiae 
« Cathedralis propter eam potissimam causam, ut ibi libere et commode 
« absolverentur funera fidelium parochianorum: quare qualiscumque 
« independentia ab Ecclesia Cathedrali aliena est ab eius destinatione, 
« et deordinaret exercitium cultus divini ». 

De consuetudine, vero, aiunt, iudices: « ..... quamvis haberi non 
possit plene probata, eo maxime quia testes non fuerunt iudicialiter 
« excussi, nihilominus, attentis praecipue praescriptionibus synodalibus 
« praesumptio oritur favens Praeposito, quae reiicit in contradictores 
« onus probandi quod in contrarium asseritur ». 

ludices in praesenti instantia ab onere probandi relevandum esse 
censuere Sacerdotein Viglione, Ecclesiae a Suffragio rectorem, ratione iuris 

communis in decreto Urbis et Orbis an. 1703 statuti, cui iuri in casu 
haud praevalere duxerunt quamcumque privilegiatam conditionem iuri- 
dicam praerogativas Ecclesiae Cathedralis consequentem, qua, stante 
controversia inter ipsam et ecclesiam inferiorem, onus probandi in hance 
refundere posset: et speciatim, principium ex variis doctoribus et deci- 
sionibus rotalibus allatum, quod ecclesia Cathedralis fundatam habet 
intentionem in iure super subiectione aliarum dioecesis ecclesiarum , 
quamvis in se certissimum sit, et multoties ab Hoc Sacro Ordine repe- 
titum, idque tempore immediate subsequente promulgationem Decreti 
Urbis et Orbis anni 1703, tamen, actioni praesenti applicari non posse 
declarant, ob motiva, quae nunc sunt explicanda. 

Principium a Summario, cap. Dilectus 2, de cap. Monach. praecipue 
deductum, et verbis sive Fagnani, sive decisionum rotalium, in priori 
sententia enunciatum. - « Ecclesia nulla praeter ecclesiam Cathedralem 
« fundat intentionem suam de iure super subiectione alterius ecclesiae, 
« etiam fundatae intra limites suae paroeciae, praeterquam ad iura paro- 
« chialia » - duplex assertum continet, uti de propositione exclusiva gene- 
raliter docet dialectica; affirmativum aliud, nempe, - « Ecclesia Cathe- 
dralis fundat suam intentionem de iure super subiectione alterius 
ecclesiae etiam quoad iura non parochialia »: et aliud negativum, - 
« Nulla alia ecclesia fundat suam intentionem de iure super subiectione 
alterius ecclesiae praeterquam in ordine ad iura parochialia ». Qua facta 
distinctione, notarunt PP. Auditores quod in nulla ex decisionibus 
rotalibus in sententia appellata citatis, sive scilicet in illa magistrali 
coram Coccino, Dec. 552, part. 5, Recen.; sive coram Lancetta, Dec. 784 
et 988; sive coram Molines, Dec. 990, tom. 4.; sive denique coram 
Ansaldo in Bisinianen.-Praeeminentiarum.Dec. 483, tom. 5, in nulla ex 
istis decisionibus applicatur principium supradictum quoad eius partem 
affirmativam, sed solummodo quoad partem excludentem et negativam. 
Siquidem in nulla ex allatis decisionibus agitur quaestio de iuribus 
Ecclesiae Cathedralis, sed principium in medium adducitur ad exclu- 
dendam praetensionem Ecclesiae Cathedrali inferioris, quae iura quae- 
dam sibi vindicaret super altera ecclesia intra limites suos posita. Frustra, 
igitur, in huiusmodi decisionibus Sacrae Romanae Rotae quaereretur 
explicatio de effectibus positivis talis principii, quatenus iura Cathedrali 
propria affirmat. 

Considerantes, deinde, latum positivum praefati principii, seu partem 
affirmativam, prouti ex Schmalzgrueber in priori sententia refertur: 
« Ecclesia Cathedralis fundatam habet intentionem super subiectione 
« ecclesiarum intra fines dioecesis suae sitarum » notarunt insuper PP. 

Acta, vol. II, n. 11. — 15-6-910. 31 

terminum « Ecclesia Cathedralis » ambiguum esse, qui proinde iuxta 
materiam subiectam intelligi debet. Uti scribit Barbosa, Appellativ. 85 : 
« Ecclesiae Cathedralis appellatione quandoque solus Episcopus, quan- 
« doque solum Capitulum, quandoque utrumque significatur, importat 
«etiam Collegium clericorum: item importat quid diversum ab Epi- 
« scopo, ut per multa exempla percurrit Feder. de Senis, cons. 296 etc. ». 
Sicut Ecclesia Romana significat quaandoque solum Summum Pontificem, 
ita titulus Episcopi ponitur quandoque pro ipso Episcopo. 

Materia vero subiecta relate ad dictum principium positivum est 
iurisdictio ordinaria Episcopi supra totam dioecesim, ita ut « Ecclesia 
Cathedralis » in casu significet solum Episcopum. Hoc liquet ex iis, quae 
habet Bourlemont in Decis. 469, n. 1 et 23, part. 19, tom. 2, ubi de 
eodem principio agit: « Altera (regula) scilicet, nulla Ecclesia, excepta 
« matrice, seu Cathedraili...... fundat de iure intentionem in subiectione 
« aliarum ecclesiarum inferiorum, nisi quatenus illam probet ex iure 
« speciali vel praescriptione ex text. cap. Dilectus, 2, de cap. Monach., 
« ubi communiter Canonistae et approbata per Rotam in Decis. 552, 
«n. 11, per tot. part. 5, tom. 2, Recent. - et (Decisio videlicet magistralis, 
« de qua in sententia appellata) repetit. inter Coccin., Decis. 2089, n. 10 
« et seq.» De eadem regula prosequitur n. 23: « Nec ex quo est Colle- 
« giata, et sic inferior Ecclesiae Cathedrali, viget regula obiecta in prin- 
« cipio, quod non habeat subiectas alias inferiores, nisi ex iure speciali 
« vel praescriptione,..... tum quia non praetendit in ecclesias inferiores 
« subiectionem et iurisdictionem, in quibus terminis, et ad quem effectum 
« loquitur Text. in dicto cap. Dilectus 2, de cap. Monach. et Doctores , 
« illum commentantes....., sed tantum praetendit praeeminentiam in fun- 
« ctionibus ecclesiasticis etc. ». Doctores igitur commentantes praedi- 
ctum cap. de cap. Monach., secundum hanc decisionem rotalem, regu- 
lam seu principium interpretantur de iurisdictione in omnes dioecesis 
ecclesias. 

Ipse Ansaldus, loquens de Decisione, quam dedit in Bisinianen.- 
Praeeminentiarum, eamdem principii interpretationem confirmat. In Ge- 
runden. - Anniversariorum 14 Maii 1710, dicit: « In reliquis plenarie 
« subiaciebant Episcopo, secundum eam potentiorem iurisdictionem, quam 
« compatibiliter in ceteris fovet Episcopus etiam cum Praelatis inferio- 
« ribus, ex plene firmatis in Toletan.-lurisdictionis etc., et faciunt tra- 
« dita, seu disputata et explicata in Bisinianen.-Praeeminentiarum 10 Fe- 
« bruarii currentis coram me ». Item Krimer S. I., in tit. 36 de relig. 
domi. n. 3021: « Omnes textus, in quibus fundatur haec ecclesiarum et 
« monasteriorum in iure communi subiectio, relate ad Episcopum seu 

« Ordinarium loci, loguuntur de Episcopo ac potestate iurisdictionis epi- 
« scopalis: et nihil horum est in parochis relate ad ecclesias intra 
« fines parochiae ». 

Iamvero, Episcopus solus huiusmodi iurisdictionem ordinariam in 
omnes dioecesis ecclesias possidet. Capitulum enim, vivente Episcopo, 
nullam habet in dioecesi iurisdictionem. Rota, Decis. 217, n. 2, part. 1. 
Recen. Firmana-Beneficii - coram Lugdunen., Leuren. For. Benef. de 
Pot. Cap., qu. 471, et auctores passim. Si nec Capitulum talem iurisdi- 
ctionem possidet, multo minus illam habet parochus Ecclesiae Cathe- 
dralis. 

In antiquissimo iure, utique, vicarii nati Episcopi, sive in tempora- 
libus sive in spiritualibus, erant Capituli dignitates, Archidiaconus et 
Archipresbyter. De Luca, de Praeminentiis, diss. 20, n. 13 et 23. Sed 
iamdiu ante Concilium Tridentinum utplurimum abrogata est per con- 
suetudinem contrariam huiusmodi iuris dispositio, ita ut delegatus 
Episcopi ad iurisdictionem in tota dioecesi exercendam sit solus Vica- 
rius generalis ab Episcopo nominandus. Scribit De Luca, de Praeemi- 
nent, disc. 20, n. 14: « Istae autem dignitates non sunt amplius in usu, 
« unde Archidiaconus et Archipresbyter hodierni dicuntur tales abusive, 
« aliquas prioris dignitatis reliquias retinentes quoad caeremonialia tan- 
« tum, ut ceteris allegatis habet Lotterius, de Benef. lib. 1, qu. 16, n. 107 
«cum seqq.; Sanchez, de Matrim. lib. 3, disp. 27 in fin. ». Hodiernum 
ius commune quod attinet, nec Capitulum, nec ulla ipsius Dignitas vel 
membrum actualiter iurisdictionem episcopalem participat, Episcopo ipso 
vivente. 

Commentaria, deinde, Doctorum in dictum cap. Dilectus 2, de 
cap. Monach. clare ostendunt Summarium eiusdem Capitis nonnisi de 
Episcopo intelligi posse. Non erit abs re quorundam saltem illorum hic 
verba referre. Ita Barbosa, in cap. Dilectus de cap. Monach. Ad verba, 
« Sit in parochia vestra sita etc. Notatur ad hoc quod quaelibet Ecclesia, 
«eo quod est in aliqua dioecesi constituta, Episcopo illius subiecta 
« debet esse, nisi exempta probetur ». Similiter Krimer, de cap. Monach., 
n. 3048. - « Ex hoc deducitur quod quaevis ecclesia eo ips» quod est 
« in aliqua dioecesi constituta, Episcopo illius subiecta debei esse, nisi 
« exempta probetur.... ». Pirrhing,in idem cap. Dilectus. - « Ex eo quod 
« Ecclesia aliqua..... sit posita intra fines alicuius parochiae, non recte 
« infertur illam esse subiectam eidem parochiae, neque haec habet inten- 
« tionem fundatam in iure communi super subiectione ecclesiae sitae 
« intra fines illius..... Nec obstat c. Constitutus supr. de relig. domib. Nam 
« loquitur de Episcopo, sive de Ecclesia Cathedrali, non de inferiore, et 

« nullibi reperitur iure expressum, quod in hoe cap. (Dilectus) a Syndico 
« S. Ceciliae allegatum fuit, de iure communi ecclesiam sitam in aliqua 
« parochia, subiectam esse eidem ». Item Schmalzgrueber, de cap. Mo- 
nach., n. 17, cuius verba in sententia appellata citantur: « Ad 2 textus illi 
« loquuntur de Episcopo et Ecclesia Cathedrali, quae ut tit. praec. n. 5, 
« dictum est, fundatam habet intentionem supra subiectione ecclesiarum 
«intra fines dioecesis suae sitarum ». In praecedente titulo, ad quem 
« refert auctor, sub n. 4, rationem assignat huius fundatae intentionis: 
«Episcopus hoc ipso quod constat illam in dioecesi eiusdem sitam 
« esse, super eius subiectione intentionem, et praesumptionem in iure 
« communi habeat..... Ratio est, quia iurisdictio Ordinarii per totam 
« dioecesim iuris praesumptione extenditur, cons. omnia complectitur 
« quae ab eadem non probentur exempta ». 

Unde haud mirum si Commentatores antiquissimi Decretalium, uti 
Innocentius IV, Hostiensis, Ioannes de Andrea, in hoc cap. Dilectus de 
cap. Monach., post recitatum Summarium, in toto commentario ne ver- 
bum quidem faciunt de Ecclesia Cathedrali, sed de Episcopo eiusque 
iuribus constanter loquuntur: et comparatio quae notatur in Decisioni- 
bus Sacrae Rotae et auctoribus recentioribus inter Ecclesiam Cathedra- 
lem habentem fundatam in iure intentionem super subiectione aliarum 
ecclesiarum etiam quod iura non-parochialia ex una parte, et ex alia 
ecclesiam inferiorem habentem in iure similem fundatam intentionem 
relate ad sola iura parochialia, in hisce supradictis antiquis auctoribus 
magis concrete exponitur, et dicunt: « Episcopus potest petere in genere 
« iura episcopalia, et sacerdos iura parochialia », quin ulla mentio fiat 
de « Ecclesia Cathedrali ». Innocentius habet: « ..... (et similiter) haec 
« adiectio admittitur ubi multa sunt iura eiusdem iuris vel consuetudi- 
« nis, sicut est quando Episcopus petit aliqua iura episcopalia, et postea 
« subiicit generalem clausulam, scilicet ad omnia alia ad ius episcopale 
« pertinentia, vel etiam consimilia, i. e. quae a iure vel pacto vel consue- 
« tudine generali, provinciae si agit Archiepiscopus, vel dioecesis si agit 
« Episcopus, statuta sunt, ut sint de iure episcopaii...... et eodem modo 
« sacerdos potest petere iura parochialia ». 

Hostien. in cap. Dilectus : 

Cun Facta oppositio locum habet tantum, quando ea iura, quae 
« possidentur, de iure communi pertinent ad hominem illius ordinis, 
« cuius est ille, qui possidet, puto Episcopus iura episcopalia possidet 
« in sua dioecesi, Sacerdos iura parochialia in sua parochia ». 

Ioannes de Andrea, cap. Dilectus: 

« Haec adiectio admittitur ubi multa petuntur et diversa capitula, 

« quae eiusdem iuris et conditionis sunt, ut quando Episcopus petit iura 
« episcopalia, specificando duo vel tria, et postea subiicit clausulam 
« generalem dicens, et omnia alia consimilia, ut hic dicit, vel ad ius 
« episcopale pertinentia, id est, quae mihi debentur a iure vel pacto, con- 
« suetudine etiam generali provinciae si Archiepiscopus agit, vel dioe- 
« cesis si agit Episcopus..... et eodem modo Sacerdos potest petere tura 
« parochialia ». 

Abbas antiquus in idem cap. Dilectus : 

« Unde dicit secure (Innocentius) quod haec, quae exprimuntur, 
« spectant ad Episcopum de iure communi, et intra iwra episcopalia com- 
« putantur ut supra de offic. ordin. conquerente. In iure autem paro- 
« chiali ut in decimis..... dici potest quod minor ecclesia subdit matrici 
« ecclesiae ». 

Antonius de Butrio in cap. Dilectus: 

« Dicunt auctores quod hic non probatur de iuribus episcopalibus, 
« quia iura erant parochialia, et vindicabantur ut parochialia, licet in facto 
« et de facto essent episcopalia ». 

Panormitanus, in idem cap. Dilectus: 

« Quatenus Glossa pro isto iure alleg. in text. adducit c. Constitutus 
« de relig. domib., videntur velle quod ista allegatio sit vera, et sic de 
« jure communi ecclesia matrix, i. plebanatus, vel alia parochialis, fundet 
« intentionem suam super subiectione Ecclesiae intra parochiam. Sed 
« Doctores communiter impugnant istam glossam. Nam c. Constitutus 
« loquitur de Episcopo, et non de Ecclesia inferiore. Ideo dicit Innoc. 
« se ignorare ubi sit illud ius allegatum in text., imo contrarium videt 
« expressum in cap. fin. de Archidiacon. ». 

Petrus de Ancharano, in cap. Dilectus: 

« Cum petitur ius episcopale, ius parochiale vel ius archidiaconale 
« quia ista habent fines limitatos, et specificatos a iure, admittitur petitio 
« generalis..... quia sub verbo (similium) comprehenduntur omnia alia, 
« quae a iure sunt expressa, et hoc verum quando cum Episcopus ista 
« petit, vel Rector parochiae iura parochialia.... Si autem ille qui de iure 
« communi non habet intentionem fundatam, peteret talia, debent omnia 
« specificari, quia non habet ius commune pro se ». 

Principium igitur, quod « Ecclesia Cathedralis fundatam habet inten- 
« tionem in iure de subiectione aliarum dioecesis ecclesiarum », signi- 
ficat, ut verba repetam Barbosae superius citata: « Ecclesia, eo ipso 
« quod est in aliqua dioecesi constituta, Episcopo illius subiecta debet 
« esse, nisi exempta probetur ». 

Praepositus Capituli in casu, quatenus parochus est Ecclesiae Ca- 

thedralis, non habet sibi delegatam episcopalem iurisdictionem, neque in 
praesenti causa nomine Episcopi, cuius immo decretum illi contrarium 
fuit, sed proprio nomine agit, quatenus actualem animarum curam gerit 
in parochia cathedrali. Nam apprime distinguendum est inter parochiam 
cathedralem et Ecclesiam Cathedralem, quatenus haec est totius Episco- 
patus parochia. Ut ait Frances, cap. 21, n. 66, 67: « Neve detur locus 
« ambiguitatibus dicas breviter distingui Parochum Ecclesiae Cathedralis 
«et parochiam, ab ipsamet Ecclesia Cathedrali, quatenus est Parochia 
« totius Episcopatus, ita ut Parochus nihil iuris habeat in alienos sub- 
« ditos, cum suos limites habeat, atque ea ratione alienis subditis Sacra- 
« menta non potest administrare, vel curam exercere in aliena parochia: 
« ut ex Sacra Congregatione Concilii in Eugubina, 20 Sept. 1628, refert 
« Barbosa, de offic. et pot. parochi, cap. 19, n. 34 ». 

Nec quidquam conferunt 2d probandam prilegiatam conditionem 
iuridicam Ecclesiae Cathedralis, de qua in themate, responsa S. C. Concilii 
in Novarien. et Romana et Bredanen., in sententia priore citata, vel alia 
similia etusdem Sacrae Congregationis, quibus declaratur Ecclesiae Cathe- 
drali competere ius administrandi Sacramenta extraneis, eosque funerandi 
et sepeliendi: cum tale ius non competat Ecclesiae Cathedrali ratione prae- 
rogativae sibi propriae, seu ratione praecise cathedralitatis: nam idem 
ius et aliis ecclesiis principalibus attribuitur respectu ecclesiarum inferio- 
rum in oppidis dioecesis, ut notatur relate ad ius funerandi et sepeliendi 
in responso Sacrae Congregationis Concilii in Romana et Bredanen., 27 
Aug. 1904 ad quod refertur in sententia appellata: « Spectat ad paro- 
«chum Ecclesiae Cathedralis seu ad Ecclesiam principalem loci, salvis 
« consuetudinibus et conventionibus particularibus ». Et respectu admi- 
nistrationis Sacramentorum constat ex Decis. Rotali coram Ansaldo, Bisi- 
nianen. Praeeminentiarum cuius fragmentum aliquod in priori sententia 
citatur: « Mirifice comprobat (matricitatem videlicet ecclesiae in casu) 
« hoc ipsum quod exteri, vel transeuntes, vel venientes ad habitandum in 
« praedicto loco, vel oppido Lutiorum, Sacramenta suscipiunt ab Archi- 
« presbytero eiusdem Ecclesiae S. Mariae: id enim non solum arguit 
«respectu ad alias ecclesias matricitatem, ut tradit Pignatelli, cons. 
« 109 etc. Verum quoque praebet similitudinem in parvo oppido ad illud 
« quod praticatur in civitatibus erga Cathedralem, ubi pariter hospites 
«et advenae non habentes fixam parochiam ab eadem Cathedrali 
« tamquam a communi matre recipiunt Sacramenta per Gloss. in c. in 
« nostra de sepult. ». 

Sicut ista praeeminentia super ecclesia parochiali inferiore in pera- 
gendis functionibus parochialibus non arguit praesumptionem iuris in 

favorem ecclesiae principalis in oppido dioecesis respectu celebrationis 
functionum sacerdotalium in ecclesia simplici, ita nec in favorem eccle- 
siae cathedraiis respectu earumdem in civitate episcopali. In supradictis 
enim responsionibus S. C. notandum est agi de iuribus parochialibus, 
quae, in se spectata, de iure communi omnibus parochis litigantibus 
aequaliter competebant, et cum dubia exorta fuerint de exercitio eorumdem 
iurium, sive ratione territorii parochialis, sive ratione domicilii fidelium, 
congrue decidendi regula desumpta est a maiore vel minore ecclesiarum 
dignitate. At in casu praesenti quaestio fit de celebratione functionum 
sacerdotalium in ecclesia simplici, quae ex iure communi nonnisi rectori 
eiusdem attribuitur. Nec dici potest in favorem ecclesiae cathedralis 
esse praesumendum respectu dictarum functionum, quia matrix et caput 
est omnium dioecesis ecclesiarum: nam matricitas ecclesiae cathedralis 
propria non est illa strictiori sensu dicta, quae includit dependentiam 
ecclesiae inferioris, sive totalem ut in ecclesia mere adiutrice, vel etiam 
illam partialem quae saepius habetur in ecclesia parochiali ex parochia 
matrice per divisionem oriunda (Cfr. De Luca, Summa Praeeminent. 
n. 14, 15, 16). 

Verum quidem est Praepositum, actorem in casu, praetendere omni- 
modam Ecclesiae a Suffragio dependentiam ab Ecclesia Cathedrali: at 
huiusmodi praetensio est ipsi probanda ex actis et allegatis (nec probata 
dici potest, ut infra videbimus), ac proinde ipsi suffragari nequit in limine 
litis ad onus probandi in adversarium reiiciendum. 

Ecclesia Cathedralis, utique, quatenus est, ut ita dicamus, parochia 
totius Episcopatus, cum Episcopo veluti parocho generali, qui sua iuris- 
dictione complectitur omnes dioecesis ecclesias, a praecripto Decreti 
Urbis et Orbis an. 1703 aliquatenus excipitur, in quantum Episcopo com- 
petit usum moderari facultatum sacras functiones non-parochiales com- 
plendi, quas rectoribus ecclesiarum non-parochialium idem Decretum 
tribuit. Nam ut optime notat sententia appellata ex Institutione Bene- 
dicti XIV super dicto Decreto 105, cap. V, n. 94: « Ex his, quae hucusque 
« dicta sunt, facile deprehenditur Sacrae Congregationi, dum parochos 
« inter et Sodalitates dissidia componeret, eam non fuisse mentem, ut 
« Episcoporum iurisdictionem infringeret, aut ipsos impediret, ne umquam 
« a decretis ipsis recederent, etiamsi legitima causa interveniat, et dioe- 
« cesis utilitas aliud exposcere videatur ». 

At similis exceptio non afficit Parochum Ecclesiae Cathedralis cum 
sua parochia limitata, quum fini ipsi obstaret eiusdem decreti, quod, ut 
in eodem decreto declaratur, editum fuit « ad debitum imponendum 
« finem controversiis, quae inter Parochos et Confraternitates saecula- 

«res, earumque Cappellanos et Officiales, super iuribus parochialibus 
« et functionibus ecclesiasticis, nonnullisque praeeminentiis seu praero- 
« gativis, frequenter oriri solent ». Quum, vero, principium invucatum 
de fundata intentione Ecclesiae Cathedralis super subiectione aliarum 
ecclesiarum, non solum ecclesias intra limites Parochiae Cathedralis 
erectas, sed aeque omnes dioecesis ecclesias respiciat, si parochus Eccle- 
siae Cathedralis non subiicieretur decreto sicut alii parochi, largus omnino 
relictus fuisset campus ipsis controversiis, ad quas finiendas promulga- 
tum fuit decretum. Et nullibi sane, quod maxime attendendum est, in 
praxim deducta fuisse videtur talis exceptio favore parochi Ecclesiae 
Cathedralis. Ceterum, sententia ipsa appellata, dicit: « ne a parocho 
« quidem Ecclesiae Cathedralis prohiberi possunt sive sodalitates sive 
« simplices rectores quominus compleant functiones non-parochiales ad 
« normam citati Decreti Urbis et Orbis, et Episcopo tantummodo com- 
« petit potestas moderandi earumdem usum ». 

Concludendum, igitur, parochum Ecclesiae Cathedralis nullo spe- 
ciali privilegio frui in praesenti actione, atque, si iura praetendit in 
ecclesiam intra limites parochiae Cathedralis sitam, id solum, praeter 
iura parochialia, obtenturum fore, quod ex titulo aliquo legitimo sibi 
competere probare possit. 

Duae remanent quaestiones dirimendae, quae de facto potiusquam 
de iure aguntur: 

1.° An probaverit Praepositus Ecclesiam a Suffragio dependentem 
esse ab Ecclesia Cathedrali ? 

2° Quatenus negative, an probaverit in civitate Segusina vigere 
consuetudinem, vi cuius fas non est rectoribus ecclesiarum non-paro- 
chialium canere missas adventicias sine venia parochi ? 

Quod primam spectat, si probetur a Praeposito, qui Sacerdotem 
Viglione in ius vocaverat, Ecclesiae a Suffragio omnimoda dependentia 
ab Ecclesia Cathedrali, quaestio principalis de missis adventiciis solvi 
deberet in favorem Praepositi, qui nullam haberet necessitatem invo- 
candi consuetudinem iuri communi derogantem, cum ipsum ius com- 
mune parocho facultatem conferat, non solum de missis adventiciis 
disponendi, sed et omnia ordinandi sacra celebranda in ecclesia adiu- 
trice, quae ab Ecclesia parochiali omnino dependet, et cum ipsa unam 
formalem ecclesiam constituit. 

Praepositum, tamquam Parochum Ecclesiae Cathedralis, ius habere 
in Ecclesia a Suffragio funera praesente cadavere celebrandi ambigi nequit. 
Finis enim partialis erectionis ecclesiae hic praecise erat, uti liquet ex 
documento, quo invitabantur fideles, ut stipem erogarent ad novam 

ecclesiam aedificandam: « S. E. Mons. Rosaz..... sta erigendo una bel- 
« lissima chiesa, la quale, mentre servirad alle funzioni funebri di questa 
« citta, sara ad un tempo come un Santuario alla Madonna del Suffra- 
« gio ». Impositum fuit hoc onus ab Episcopo defuncto, et a Sacerdote 
Viglione admittitur. De huiusmodi onere nulla est inter partes contro- 
versia. 

Seposito hoc onere , quod nullimode impedit quominus dicatur et 
sit libera et independens ecclesia praedicta - idem enim onus imposi- 
tum fuit ecclesiae Sancti Caroli, quin ob eam rationem libertatem ami- 
serit - desunt omnino signa dependentiae ex quibus colligi potest Eccle- 
siam a Suffragio mere coadiutorialem esse Ecclesiae Cathedralis. 

Tabulae fundationis non habentur, ex quibus ecclesiae iuridica 
positio praecise determinari potest. Satis clare, tamen, elucet ex modo 
quo ab eius origine usque ad hodiernum diem administrata fuit. Ut 
verbis utar Card. De Luca in quaestione analoga: « Quoniam ista sit 
«ambigua quaestio potius facti et voluntatis, quid scilicet in animo 
« habuerit Ordinarius, quando ad hane novam erectionem processit, unde 
« propterea consuetudo et observantia, dummodo sit univoca et pacifica, 
« recte attendenda videtur, quamvis non esset temporis considerabilis, 
« non tamquam praescriptiva, sed tamquam interpretativa, iuxta quoti- 
«dianam distinctionem in omni materia frequenter insinuatam » (De 
Decimis, disc. 12, n. 1). 

Imprimis non fuit ex redditibus Ecclesiae Cathedralis erecta, ac 
proinde deest praesumptio dependentiae, quae ex hoc fonte erui posset. 
Ait Molines, in Decis. 990, 3 Iul. 1705, tom. 4, n. 3 e 4: « Probavit mox 
« dictum Oratorium seu Cappellam S. Mariae fuisse erectam ex Christi 
« fidelium oblationibus citra subiectionem quamcumque, ..... eique tradi- 
«tum fuisse gubernium et reddituum administrationem, quae omnia 
« excludunt subiectionem, ad quam inducendam non sufficit ecclesiam 
« fuisse erectam intra limites alterius ecclesiae, sed inter alias requiri- 
« tur, quod sit dotata de redditibus et proventibus illius, ut ex pluribus 
« firmat Valenzuel., cons. 45, n. 50, lib. I. - Rota, Decis. 192, n. 7, part. 18, 
« tom. 2. Recent. et in Firmana Llurisdictionis super mod. visitandi, 20 Mar- 
« tii 1702. Neque magis, coram me ». Cf. Schmalzg. de cap. Monach. n. 16. 

Episcopus actualis declarat: « essere notorio a tutta Susa che le 
« funzioni solite a celebrarsi nella Chiesa della Madonna del Suffra- 
« gio, quale il Sacro Rosario..... Novene ecc. Tutte le altre funzioni non 
« parrocchiali furono sempre dal M. R. D. Pietro Viglione, Rettore della 
« detta Chiesa, celebrate, come celebransi tutt’ora,o per ordine e deter- 
« minazione dello stesso fondatore M. Edoardo Rosaz o del Vescovo 

« attuale, o per commissione libera e pubblica de’ cittadini fedeli, sciente 
« Canonico Praeposito et numquam contradicente, e non gia né a sgravio, 
« né in sussidio del medesimo Canonico Prevosto, il quale per altro non 
« ne abbisogna affatto ». 

Ex decreto eiusdem Episcopi scimus onus suppeditandi sumptus 
ad sacra indicenda nee non ad omnia sarta tectaque tuenda Sacerdoti 
Viglione incumbere. Haec omnia facta, quae, si praescindamus parumper 
are missarum adventiciarum, haud in dubium vocantur a Praeposito 
Ecclesiae Cathedralis, consistere nequeunt cum conditione Ecclesiae mere 
coadiutorialis. [deo non dubitavit idem Episcopus asserere: « L’ unico 
« peso adunque che gravita sulla Chiesa della Madonna del Suffragio a 
« favore della Chiesa Cattedrale parrocchiale é la servitt della levata dei 
« cadaveri, si e come gravitava sulla Chiesa di S. Carlo né pid né 
« meno ». Et in rescripto dato R. P. Petro Viglione, rectori Ecclesiae a 
Suffragio: « Noi intendiamo che |’Oratore sia Rettore con tutte le facolta 
« inerenti al suo titolo. Del resto riteniamo che questa nostra intenzione 
« non sia altro che la continuazione dell’intenzione dell’immediato nostro 
« Antecessore di f. m. Edoardo Rosaz ». 

Quamnam habeant vim huiusmodi declarationes, patebit perpen- 
denti verba Ansaldi in saepe citata causa Bisinianen. - Praeminentia- 
rum, Decis. 483, n. 8: « Ordinarius tamquam de iure optime informatus 
« habetur singulorum statuum suarum ecclesiarum ». 

Quod Sacerdos Viglione per quinque circiter annos, seu vivente Epi- 
scopo Rosaz, nec missas adventicias cantavit, nec facultatem ad id postula- 
vit, non probat ecclesiam suam dependere a Cathedrali, etiamsi ita iussisset 
Episcopus, cum alia ratio huius omissionis vel etiam iussionis Episcopi in 
promptu sit: et ex actibus aequivocis, a fortiori ex omissione aequivoca 
subiectio ecclesiae non probatur. Ut ait Molines, Decis. 990, n. 8: « Cum 
«dictus actus sit aequivocus, nullo modo concludit subiectionem, ut 
« generaliter respondit Rota in Firmana Iurisdictionis, 20 Martii 1702: 
« Provisiones coram me ». Scitum est enim eumdem Episcopum opi- 
nasse, prout in suo decreto an. 1885 declaravit, Segusii vigere ius con- 
suetudinarium, quo in ecclesiis non-parochialibus prohibebatur sine 
venia parochi huiusmodi missarum cantus. 

Assertum Revmi Praepositi Patroni, quod Ecclesia a Suffragio sub- 
rogata fuit Ecclesiae Gratiarum, quae totaliter ab Ecclesia Cathedrali 
dependebat, non solum non probatur, sed nullo nititur fundamento, cum 
praedicta Ecclesia Gratiarum, licet non amplius inserviat exequiis cele- 
brandis, adhuc tamen pergat existere sicut prius, cum sua dependentia 
ab Ecclesia Cathedrali, ideoque subrogationi non est locus. 

Recognita independentia Ecclesiae a Suffragio, regula iuris rectori 
eiusdem assistit, qua fundatam habet intentionem in iure communi, a 
Decreto Urbis et Orbis an. 1703 declarato, canendi missas adventicias 
sive pro vivis sive pro defunctis, nisi vetet consuetudo contraria. Ut ait 
Scarfantonius, part. 3, addit. 22, n.8 et 9: « Et haec adeo de plano pro- 
« cedunt ut haec praeeminentia faciendi huiusmodi functiones sacras in 
« propria ecclesia, et canendi missas solemnes, non solum competit 
« parocho in sua ecclesia supra quemlibet alium, sed etiam simplici 
« rectori ecclesiae, sive Oratorii publici, supra parochum, intra cuius 
« iurisdictionis limites reperitur situata ecclesia vel Oratorium, ut pas- 
« sim declaravit Rota Romana, ac signanter in Romana-Oratorii etc. ». 
Idem confirmant variae responsiones Sacrae Congregationis Concilii, ut 
in Reatina, die 13 lunii 1844 - Marsorum, die 25 Ian. 1858 - Galtellino- 
ren., die 29 Martii 1862. 

At si Praepositus probaverit vigere Segusii consuetudinem imme- 
morabilem ab ipso invocatam, qua fas non est rectoribus ecclesiarum 
non-parochialium canere huiusmodi missas, non est dubium quin et ipsa 
nova ecclesia a Suffragio eadem consuetudine ligari dicendum sit. Nam, ut 
ait Panormitanus, in cap. Dilectus de cap. Monach. ad verb. generaliter ser- 
vetur consuetudo: « consuetudo generalis alicuius loci extenditur ad eccle- 
« siam particularem, habentem illam qualitatem, quae regulariter est in 
« aliis ecclesiis eiusdem loci ». Et Petrus de Ancharano, in idem cap..... 
n. 8: « una ecclesia non debet declinare a generali consuetudine alia- 
«rum..... ut not. subtiliter Innocentius s. de offic. Archidiaconi ». Unde 
parum refert, praesentem actionem quod attinet, utrum sacerdos Viglione 
in sua ecclesia missas adventicias cantaverit vel non, cum dicta ecclesia 
nonnisi paucos annos ante inceptam hance litem exstiterit. 

Processus suppletorius de huiusmodi consuetudine pro praesenti 
causae instantia habitus est Segusii, in quo interrogationes porrectae 
testibus formiter excussis ab utraque parte productis, ad factum existen- 
tiae consuetudinis in civitate Segusina restringebantur. Neque indagan- 
dum censuere PP. quid de more fiat respectu cantus missarum adven- 
ticiarum in aliis partibus huius dioecesis: cum civitas ipsa Segusina 
propriis consuetudinibus gaudere possit, et ceteroquin testimonia allata 
nullum relinguant dubium, quod solutione indigeat per inquisitionem ad 
loca circumstantia extensam. 

Ex serie testimoniorum et ex defensione scripta liquet Patronum 
Sacerdotis Viglione probandam assumpsisse consuetudinem contrariam 
illi, quam asservari Segusii affirmat Praepositus. Quod nullatenus neces- 
sarium fuit, cum satis ipsi fuisset, semel posita Ecclesiae a Suffragio 

independentia, probationes consuetudinis contrariae a Praeposito exhi- 
bitas insufficientes ostendere, ut ei indicaverat ipsa sententia rotalis iam 
data, quae declarat: « ne a parocho quidem Ecclesiae Cathedralis prohi- 
« beri possunt simplices rectores quominus compleant sacras functio- 
« nes non-parochiales ad normam citati decreti Urbis et Orbis ». Quamvis 
autem opus superfluum fecerit, et ad abundantiam munus sibi commis- 
sum impleverit, fatentur PP. Auditores argumenta ab ipso allata ple- 
nam constituere probationem consuetudinis canendi missas adventicias 
in ecclesiis non-parochialibus in civitate Segusina: ita ut si aliquando 
forte exstiterit consuetudo legi contraria, in desuetudinem abiisse, et ad 
ius commune iterum regressum esse dicendum sit. 

Fatendum etiam censuere relate ad consuetudinem in themate pro- 
bandam, Sacerdotem Viglione in meliori conditione positum esse ac 
adversarium. Cum enim ad summum Praepositi ius fuerit dubium, ac 
proinde non potuerit fieri quaestio de iure quaesito, et consequenter nec 
de praescriptione proprie dicta quaesiti iuris, in qua regulam de quadra- 
genaria pacifica possessione sua auctoritate constanter confirmavit Sacra 
Romana Rota, sed potius quaestio fuerit, in casu Sacerdotis Viglione, de 
mera consuetudine iuxta legem, per quam fit regressus ad ius commune, 
quae censetur favorabilis et benigna, ut tradit De Luca, De Iurisdict. 
disc. 37, n. 7 et de Dote disc. 13, n. 8, citans Ancharanum, consil. 13 
non amplius requireretur possessio quadraginta annorum, iuxta graves 
auctores, sed satis esset ad decennium. Scribit Reinffenstuel, lib. 1, tit. 4, 
mn. 196: « Loquendo de consuetudine contra legem..... ad huius abroga- 
« tionem, utpote per quam reditur ad ius commune, non est necessarius 
« lapsus temporis, coeteroquin ad consuetudinem introducendam requi. 
« situs. Unde quando consuetudo posterior contra aliam consuetudinem 
« reducit nos ad terminos iuris communis ecclesiastici, sufficere tempus 
« decem annorum ad tollendam contrariam consuetudinem priorem, tenet 
« Abbas, cap. ult. n. 19, h. t.; Felinus, cap. Cum accessissent, n. 30 de 
« Constitut.; Mascardus, concl. 172, n. 15, citans alios et Suarez, lib. 7 
« de Legib., cap. 20, n. 21. Qui tamen id solum admittit in casu quo 
« prior consuetudo contra ius commune fuit particularis, seu alicuius 
«loci, non autem universalis, totius Ecclesiae ». Ast haec sunt potius 
theoretice dicta, cum in praesenti actione iudiciali opus sit servare iuri- 
dicam positionem partium, et Praeposito, cui de iure incumbit, onus 
probandi relinquere. 

Consuetudinis immemorabilis existentiam in sui favorem propugnat. 
« Praecipuum et essentiale immemorabilis requisitum, ut monet De Luca 
«cum auctoribus passim, de iurisd., lib. 3, p. 2, n. 16, est illud, quod 

« testes post pubertatem deponant de visu quadragenariae pacificae pos- 
« sessionis, subducto tempore litis, absque quod quidquam in contrarium 
« factum, dictum vel auditum fuit, iuxta celebrem Gloss., in cap. 1 de 
« praescription. in sexto, quotidie in foro decantatam ». 

Praepositi Patronus textum affert Synodi anno 1725 habitae ab 
Abbate 8S. lusti, qui illo tempore Ecclesiam territorii Segusini regebat, 
quo prohibebantur Missae cum cantu in ecclesiis filialibus et Oratoriis 
quibuscumque, irrequisito parocho. Praesumptionem certo parit existentis 
consuetudinis, quum « constitutio praesumptione iuris dicatur esse in 
« virida observantia, nisi contrarium ostendatur. Rota coram Seraph., 
« Decis. 153, n. 2, et coram Celso, Decis. 15, n. 6, et Decis. 248, n. 17: 
« Rocca, disput. Iur., cap. 39, n. 16»; Pitonius, Discept. Eccl. 93, n. 21. 
At valor huius praesumptionis multum imminuitur ex eo quod prima 
Synodus Dioecesis Segusinae, post intervallum centum annorum, anno 


videlicet 1828 congregata, de tali prohibitione omnino silet; praesertim 
si perpendatur, quod notat relatio huius causae coram Sacra Congrega- 


tione Concilii, decreta huius Synodi fere de verbo ad verbum transcripta 
fuisse a Synodo Taurinensi Card. Costa, ubi prohibitio missarum, de 
quibus in themate, expresse continetur. 

Decretum etiam allegavit Episcopi Rosaz diei 13 Iulii an. 1885, qui 
depositionibus innixus testium extraiudicialium, consuetudinem vigere 
declaravit, et consequenter rectores ecclesiarum non parochialium dictas 
missas, inconsulto parocho, celebrare vetuit. Consuetudo vero immemo- 
rabilis, ut notat Pitonius, discep, 93,n.4: « non probatur per testes extra- 
« iudiciales et fides informes, cum requirantur testes formiter examinati, 
« deponentes cum rigorosis requisitis. Gloss., in cap. 1, in verb. Memoria 
« de praescription. in sexto, ut in specie dixit Rota in Pisana. - Devolu- 
« tionis, 24 Ian. 1701 ». Recursu facto contra decretum Ordinarii, respon- 
dit Sacra Congregatio Concilii: « Dilata, et coadiuventur probationes 
« quoad praescriptionem ». Praepositus, vero, Peynetti, qui praescriptio- 
nem probare volebat, litem deseruit. Si lis deserta, uti ait De Luca, de 
Paroch, disc. 27, n. 6: « non interrumpit praescriptionem, dum potius ea 
« confirmat bonam fidem possessoris, ut Decis. 172 Gregor. et Add. Decis. 467 
« Sarsinaten. - Feudi 20 Decemb. 1638, Coccin. », certe praesumptionem 
facit contra eum, qui in tali lite, postea ab ipso deserta, praescriptio- 
nem probare conatus fuerit. 

Si non plena dicenda fuerit a Sacra Congregatione Concilii et a 
iudicibus prioris instantiae probatio consuetudinis allegata, multo magis 
nunc, postquam iudicialiter excussi fuerint testes ab utraque parte pro- 
ducti, concludendum est consuetudinem non esse probatam. 

Praepositus quinque produxit testes, omnes de Capitulo Segusino: 
testimonia aliorum duorum, quae in Summario typis edito inveniuntur, 
nullo pretio habenda esse decrevit Rotalis Iudex Instructor. Ex hisce 
quinque, Canonicus Gallessi testatur : 

« Ho saputo dalla voce pubblica, che si cantassero di tali messe, 
« tanto pit che ci fu una lite ». 

Canonicus Suspize ; 

« So che si siano cantate di tali messe nella Chiesa di S. Carlo, 
«ma non so che siavi tale consuetudine: quanto poi a quella del Ponte 
«non so ». 

Canonicus Verquera: 

« Se io ho cantato qualche rara messa, lo feci credendolo un abuso, 
« tanto in una che nell’altra Chiesa ». 

Canonicus Marzolini: 

« Non posso affermare, né negare che ci fosse o che non ci fosse 
« tale consuetudine, né nell’una, né nell’altra Chiesa ». 

Canonicus Calabresi, cuius testimonium prae omnibus favet Prae- 
posito, dicit: 

«lo ritengo che non ci sia questa consuetudine se non per gli 
« ascritti alle rispettive Confraternite ». 

Ipse Praepositus Iudici interroganti respondit: 

« Sapeva che si cantassero delle messe in queste due Chiese, se 
« queste poi furono avventizie o di legato, mi tornava difficile stabilirlo ». 

Hinc testis unicus absolute negat existentiam consuetudinis canendi 
missas adventicias, inconsulto parocho; quidam alii negative se habent, 
alii denique factum celebrationis missarum, de quibus in themate, admit- 
tunt, et propterea adminiculum probationis adversario praebent. 

Canonicus Verquera addit in sua declaratione se audivisse a Prae- 
posito Peynetti indroductum fuisse cantum abusivum missarum sub 
Antecessore suo Praeposito Emiliano Brayda, a Sacerdote Iosepho Vi- 
glione. Testis ex auditu est, et quidem a fonte suspecto: nam Praepo- 
situs Peynetti est ille, qui coram Sacra Congregatione Concilii conven- 
tus ut praescriptionem contra legem communem probaret, accepto 
responso ut probationes coadiuvarentur quoad praescriptionem, litem 
deseruit. Persuasionem propriam deinde exprimit idem Canonicus prae- 
fatum missarum cantum fuisse abusivum, iudicium de factis, potius quam 
testimonium de eisdem proferens; simulque attestatur factum quod 
dictus sacerdos Iosephus Viglione huiusmodi missas cantaverat, non 
obstante amicabili Episcopi protestatione, sicut ante, ita et post decre- 
tum anni 1885, quoadusque vixit. 

Idem testis exceptiones movet contra testes ex alia parte productos, 
quorum duos tantum nominat, sed exceptiones non sunt probatae, atque, 
quamvis probatae fuerint, nimis vagae et ineptae sunt, ut testimonium 
illorum infirment. In parva urbe Segusina, quae vix quatuor millia 
incolarum continet, viri saeculares, etiamsi officia religionis negligant, 
facile scire possent de missarum adventiciarum celebratione ex notitia 
ab amicis vel coniunctis accepta, qui forte huiusmodi missas celebrandas 
rectoribus commiserint. Nescirent ordinarie utrum cum licentia parochi 
celebratae fuerint necne: at ne unus quidem testis talem licentiam vel 
semel sive petitam sive concessam fuisse deponit, dum plures sacerdotes 
testantur numquam petitam fuisse Praepositi licentiam. 

Rector Ecclesiae a Suffragio septemdecim produxit testes, inter quos 
novem sacerdotes, qui ex propria scientia deponunt huiusmodi missas 
semper cantatas fuisse in ecclesiis Sancti Caroli et Confrat. S. Spiritus 
vulgo « Del Ponte » etiam pro illis, ut aliqui testes affirmant, qui con- 
fraternitatibus in eisdem ecclesiis non fuerunt adscripti. Ex eorumdem 
plurium testimoniis constat huiusmodi missas sine venia parochi semper 
fuisse celebratas tum ante tum post decretum Ordinarii, anni 1885. 
Rmus Canonicus Ronchail, qui 93 annos habet, testatur huiusmodi 
missas semper cantatas fuisse a rectoribus ecclesiae S. Caroli et alterius 
« Del Ponte » ad instantiam fidelium, illorum etiam qui non fuerunt 
confraternitatibus adscripti: hoc ipsum se a maioribus accepisse, et 
propriis oculis vidisse: saepe etiam, uti narrat, innunus Diaconi vel 
Subdiaconi in eisdem missis implevit; imo cantavit ipse,et exemplum 
sequens rectoris S. Caroli, cuius vices per decem circiter menses sup- 
plebat, numquam licentiam Praepositi petivit. 

Rmus Canonicus F. Giorda, annorum 55, idem deponit. 

D. losephus Ugetti, annorum 56, Segusii a nativitate sua degens, 
de facto principali missarum cantus idem testatur. 

Corroborant alii testes: et omnes deponunt se numquam audivisse 
de oppositione ex parte Praepositi, nisi tempore decreti Episcopalis 
anni 1885, quando recursus habitus est ad S. Sedem et litem deseruit 
Praepositus Peynetti: etsi factum ipsum missarum cantus, attentis prae- 
sertim natura publica et constanti earumdem celebrationis, exiguo urbis 
incolarum numero, necnon exitu inefficaci decreti anni 1885, Praepositus 
ignorare non poterat. Tandem documenta exhibita sunt ex archiviis 
ecclesiarum dictarum, quibus constat quam plurimas huiusmodi missas 
in libris Confraternitatum fuisse inscriptas. Ex iisdem Confraternitatum 
regestis alia pullulant iudicia eiusdem missarum cantus. 

Si quid discrepant Praepositi testes a testibus in contrarium allatis, 

posteriorum testimonio, ceteris paribus, est standum: non solum quia 
numero plures, vel quia magis definitas et specificatas fecerunt depo- 
sitiones, sed maxime quia verisimiliora deponunt, cum id servatum esse 
dicant quod est de iure. In concursu enim testium, ut notat Molines, 
Decis. 991, tom. 4, « praeferendi sunt illi qui deponunt iuxta iuris 
« dispositionem, ut millies dixit Rota in Decis. 1135, n. 4, coram Sera- 
« phin. et coram Coccin. Decis. 2089, n. 20 et 21, et Decis. 48, n. 13, 
«coram Bich., et Decis. 282, n. 12, part. 16 Recent., et in Marsicen.- 
« Decimarum, 30 lTunii 1696 coram Muto ». 

Procul omni dubio, igitur, dicendum est consuetudinem iuri com- 
muni derogantem, qua fas non est rectoribus ecclesiarum non paro- 
chialium missas adventicias canere, in civitate Segusina non vigere. 

Quibus omnibus perpensis: 

Christi nomine invocato, Nos infrascripti Auditores, pro tribunali 
sedentes, et solum Deum prae oculis habentes, decernimus, declaramus 
et definitive sententiamus, constare de iure sacerdotis Viglione, rectoris 
ecclesiae a Suffragio, canendi missas adventicias etiam funeraticias 
absque Praepositi licentia: seu proposito dubio respondemus, infir- 
mandam esse sententiam rotalem in casu: exinde sententiam appella- 
tam infirmamus, et pro infirmata haberi decernimus et declaramus: 
statuentes praeterea expensas iudiciales tum prioris tum praesentis 
instantiae apud 8. R. Rotam compensandas esse inter partes: expensas 
vero primae instantiae apud Curiam Segusinam solvendas esse omnes 
a Praeposito Antonio Tonda decernimus, prout statutum fuit a sen- 
tentia eiusdem Curiae, quae ab H. S. O. nune confirmatur. 

Ita pronunciamus, mandantes Ordinariis locorum et ministris tri- 
bunalium, ad quos spectat, ut exsecutioni mandent hance nostram defi- 
nitivam sententiam, et adversus reluctantes procedant ad normam 
sacrorum canonum, et praesertim cap. 3, sess. 25, de reform. Conc. Tri- 
dentini, iis adhibitis exsecutivis et coercitivis mediis, quae magis effi- 
cacia et opportuna pro rerum adiunctis exstitura sint. 

Romae, die 5 Martii 1910. 

Toannes Prior, Ponens. 

Aloisius Sincero. 

Fridericus Cattani. 


Sac. Tancredes Tani, Notarius. 

